रांची। श्रम नियोजन प्रशिक्षण एवं कौशल विकास मंत्री राज पालिवार ने बुधवार को मुख्यमंत्री सचिवालय में आयोजित जनता दरबार में आये लोगों की समस्याओं को सुना। उन्होंने जनता दरबार में करीब 70 लोगों से व्यक्तिगत रूप से मुलाकात की।
जनता दरबार में आये कई लोगों ने विभिन्न थानों में पदस्थापित पुलिसकर्मियों की कार्य संस्कृति को लेकर शिकायत की। इस पर पालिवार ने राज्य के पुलिस महानिदेशक डीके पांडेय से फोन पर बात कर कहा कि वे सभी थानों को स्पष्ट निर्दश दें कि पुलिस आम लोगों की समस्याओं के निराकरण की दिशा में काम करें।
लापता विधानसभाकर्मी को ढूंढ़ने का निर्देश
झारखंड विधानसभा में अनुसेवक के पद पर कार्यरत अजय कुमार (लापता) के पिता भोला प्रसाद भी जनता दरबार में आये और अपने लापता पुत्र को ढूंढ़ निकालने की मांग की। पालिवार ने डीजीपी से लापता विधानसभा कर्मी को ढूंढ़ने के लिए आवश्यक कार्रवाई करने को कहा। जनता दरबार में भूमि विवाद से जुड़े 16 मामले आये। इसके अलावा पारिवारिक कलह, अनुकंपा के आधार पर नौकरी, पुलिस द्वारा प्रताड़ना तथा इलाज हेतु आर्थिक सहायता मांगने से जुड़े मामले भी आये। कई मामले में मंत्री पालिवार ने तत्काल संबंधित अधिकारियों को फोन पर यथोचित कार्रवाई करने का निर्देश दिया।
hin_Deva hin_Deva hin_Deva hin_Deva